Reedukačné centrum, Nám. kpt. Nálepku 613, Vráble

Č.j.: 2013 / 567

**ŠKOLSKÝ PORIADOK**

Špeciálnej základnej školy internátnej Vráble

**Vráble, september 2013**

1. **Úvodné ustanovenia**

Vnútorný poriadok Špeciálnej základnej školy internátnej Vráble vydáva riaditeľka školy na základe §153  zákona č. 245/2008 Z. z. o výchove a vzdelávaní (školský zákon) a o zmene a doplnení niektorých zákonov v znení neskorších predpisov, na základe metodického usmernenia č. 7/2006-R z 28. marca 2006 k prevencii a riešeniu šikanovania žiakov v školách a školských zariadeniach , na základe metodického pokynu č. 32/2011 na  hodnotenie žiakov s ľahkým stupňom mentálneho postihnutia ISCED – 1 , č. 35/2011 1 na  hodnotenie žiakov so stredným stupňom mentálneho postihnutia ISCED – 1 a na základe metodického pokynu č. 36/2011 na  hodnotenie žiakov s ťažkým a hlbokým stupňom mentálneho postihnutia ISCED – 1. Upravuje práva a povinnosti žiakov školy a výchovné opatrenia na zabezpečenie výchovy a vzdelávania v duchu humanizmu a demokracie v súlade s hlavnými cieľmi školy.

**2. Práva žiaka**

2.1 Žiak má právo na:

* rovnoprávny prístup k vzdelávaniu,
* bezplatné vzdelanie,
* individuálny prístup rešpektujúci jeho schopnosti a možnosti, nadanie a zdravotný

       stav v rozsahu ustanovenom školským zákonom,

* bezplatné zapožičiavanie učebníc a učebných textov na povinné vyučovacie   predmety,
* úctu k jeho vierovyznaniu, svetonázoru, národnostnej a etnickej príslušnosti,
* poskytovanie poradenstva a služieb spojených s výchovou a vzdelaním,
* výchovu a vzdelávanie v bezpečnom a hygienicky vyhovujúcom prostredí,
* organizáciu výchovy a vzdelávania, ktorá je primeraná jeho veku, schopnostiam,

       záujmom, zdravotnému stavu a v súlade so zásadami psychohygieny,

* úctu k svojej osobe a na zabezpečenie ochrany proti fyzickému, psychickému a sexuálnemu násiliu,
* na odpočinok a zdravý životný štýl,
* na slobodnú voľbu voliteľných a nepovinných predmetov v súlade so svojimi možnosťami a záujmami v rozsahu stanovenom vzdelávacím programom podľa možností školy a počtu prihlásených žiakov,
* na individuálne vzdelávanie.

2.2  Žiak so špeciálnymi výchovno-vzdelávacími potrebami má právo na výchovu a vzdelávanie s využitím špecifických foriem a metód, ktoré zodpovedajú jeho potrebám a na vytvorenie nevyhnutných podmienok, ktoré túto výchovu a vzdelávanie umožňujú.

2.3    Žiak má právo na kvalitnú výučbu.

2.4  Žiak má právo poznať kritériá hodnotenia a klasifikácie vedomostí a zručností vo všetkých predmetoch.

2.5  Žiak má právo na informácie o priebežnej klasifikácii, na bezprostredné oznámenie známky z ústnej odpovede a poznať výsledky klasifikácie a zdôvodnenie hodnotenia písomných prác a testov do 14 dní od ich napísania.

2.6    Ak  zákonný zástupca žiaka má pochybnosti o správnosti hodnotenia na konci 1. alebo 2. polroka, má právo do 3 pracovných dní odo dňa vydania vysvedčenia požiadať riaditeľa školy o komisionálne preskúšanie.

2.7    Žiak má právo zúčastňovať sa na práci krúžkov, ktoré pracujú na škole.

2.8  Žiak má právo prezentovať svoje pripomienky a návrhy na triednických hodinách v súlade so základnými etickými normami.

2.9  Zákonný zástupca  žiaka má právo na základe odborného vyjadrenia lekára požiadať riaditeľa školy o oslobodenie od vyučovania telesnej výchovy.

2.10  Žiakom po súhlase rodiča a súhlase riaditeľa školy, po predložení plánu školskej akcie 3 dni vopred, je umožnená účasť na súťažiach organizovanými školou alebo inými školskými zariadeniami.

**3. Povinnosti žiakov**

3.1 Žiak je povinný:

* pravidelne sa zúčastňovať na výchove a vzdelávaní, riadne sa vzdelávať,
* neobmedzovať svojím konaním a správaním práva ostatných osôb, ktoré sa zúčastňujú na výchove a vzdelávaní,
* dodržiavať školský poriadok školy a ďalšie vnútorné predpisy školy,
* chrániť majetok školy, učebnice, učebné texty a učebné pomôcky, ktoré mu boli bezplatne zapožičané ako aj zariadenie, ktoré škola využíva na výchovu a vzdelávanie, zabraňovať ich poškodeniu a odcudzeniu,
* nahradiť škody, ktoré spôsobí na inventári a zariadení školy v plnej výške,
* konať tak, aby neohrozoval svoje zdravie a bezpečnosť, ako aj zdravie a bezpečnosť ďalších osôb, ktoré sa zúčastňujú na výchove a vzdelávaní,
* ctiť si dôstojnosť svojich spolužiakov a zamestnancov školy a školskej jedálne,
* rešpektovať pokyny zamestnancov školy a školskej jedálne, ktoré sú v súlade so všeobecne záväznými právnymi predpismi školy a dobrými mravmi.

3.2 Žiak sa správa zdvorilo a slušne ku všetkým učiteľom a zamestnancom školy.

* K spolužiakom je priateľský a taktný. Počas prestávok umožňuje svojim spolužiakom nerušene sa pripravovať na nasledujúcu hodinu, nevyrušuje hlučným a vyzývavým správaním.
* Ak žiak svojím agresívnym správaním ohrozuje bezpečnosť a zdravie druhých osôb alebo narúša výchovu a vzdelávanie do takej miery, že znemožňuje ostatným vzdelávanie, vedenie školy môže použiť ochranné opatrenie, ktorým je okamžité vylúčenie žiaka z vyučovania a umiestneni ho do samostatnej miestnosti s pedagogickým dozorom. Vedenie školy bezodkladne privolá zákonného zástupcu, zdravotnú pomoc alebo Policajný zbor. V prípade vzniku takejto udalosti sa postupuje podľa Smernice na riešenie mimoriadnych situácií v škole.

3.3 Žiak sa pričiňuje o dobré meno a česť školy a triedy.

3.4 Žiak zdraví zreteľne všetkých učiteľov a zamestnancov školy. Pri vstupe vyučujúceho do triedy a po ukončení hodiny žiaci zdravia vstaním z lavice.

3.5  Žiak prichádza do školy minimálne 10 minút pred začiatkom vyučovania.

3.6  Počas vyučovacích hodín sa žiaci zdržiavajú v učebniach. Cez prestávky sa môžu zdržiavať pod dozorom vyučujúceho na chodbách.

3.7   Žiak nosí do školy v školskej taške / ruksaku/  iba veci, ktoré nevyhnutne potrebuje na vyučovanie. Učebnice, zošity a pomôcky si označí menom a triedou.

3.8   Žiak sa v budove školy správa spoločensky.

3.9  Žiak chodí na vyučovanie čisto a slušne oblečený. Denne dbá o svoju osobnú hygienu.  Počas vyučovania žiak nenosí na hlave čiapku, šiltovku, alebo kapucňu ak si to nevyžadujú zdravotné dôvody. Oblečenie zodpovedá kultúrnym a pracovným požiadavkám aj v letnom období. Žiak je povinný prezúvať sa do čistej, hygienicky a bezpečnostne vyhovujúcej obuvi.

3.10 Žiak dodržiava čistotu a poriadok v laviciach, triedach, chodbách, sociálnych zariadeniach a v ďalších priestoroch školy. Po skončení vyučovania žiaci zanechajú svoje pracovné miesto v poriadku. Nie je dovolené nechávať v lavici svoje veci a odpadky.

3.11   Žiak je povinný nosiť si hygienické potreby (mydlo, uterák, hygienické vreckovky).

3.12 Pokiaľ žiak pri výučbe utrpí úraz, alebo poranenie, túto skutočnosť je povinný bezodkladne oznámiť vyučujúcemu.

3.13  Žiak je povinný hlásiť každé poškodenie inventára školy okamžite vyučujúcemu. Žiakmi spôsobené škody, pokiaľ nie je zistený vinník, platia všetci žiaci rovnakým dielom.

3.14  Všetky nariadenia, ktoré sú zahrnuté v školskom poriadku, žiak dodržiava aj počas všetkých mimovyučovacích a mimoškolských aktivít, na exkurziách a výletoch.

3.15    Povinnosti týždenníkov: Službu týždenníkov určuje triedny učiteľ spravidla na dobu jedného týždňa v počte 1 žiak.  Týždenník pred hodinou, počas hodiny a po jej ukončení zotiera tabuľu vlhkou špongiou.  Po ukončení každej vyučovacej hodiny týždenník dá učebňu do poriadku - zotrie tabuľu, vyvetrá učebňu, pomôže vyučujúcim odložiť pomôcky a pod.), po poslednej vyučovacej hodine skontroluje a zabezpečia vyloženie stoličiek, vypratanie lavíc a zatvorenie okien.

3.16 Žiak dodržuje zásady BOZP v škole počas vyučovania, v mimoškolskej činnosti, počas prestávok a počas krúžkovej činnosti.

**4. Žiakovi je zakázané**

4.1  Šíriť prejavy intolerancie, rasizmu, sociálnej nerovnosti na škole, na verejnosti, na internetových stránkach. V prípade podozrenia na šikanovanie alebo pri zistení prejavov šikanovania sa postupuje podľa Smernice k prevencii a riešeniu šikanovania žiakov v RC a ŠZŠI Vráble

4.2  Fajčiť a používať drogy a alkohol v škole, v školskom areáli a na verejnosti. V prípade oprávneného podozrenia z užitia alkoholu, resp. nelegálnej drogy u žiaka, zodpovedný pedagogický zamestnanec kontaktuje príslušný útvar policajného zboru a v prípade ohrozenia života žiaka aj zdravotníkov, ktorí disponujú prostriedkami na zisťovanie alkoholu a použitia inej návykovej látky. V prípade, ak sa požitie alkoholu, resp. nelegálnej látky potvrdí, riaditeľ školy postupuje podľa § 5 ods. 10 zákona č. 596/2003 Z. z. o štátnej správe v školstve a školskej samospráve a o zmene a doplnení niektorých zákonov v znení neskorších predpisov (ďalej len „zákon č. 596/2003 Z. z.“). Pedagogickí zamestnanci nezisťujú požitie alkoholu, resp. inej návykovej látky u žiakov pomocou testerov.

4.3  Vulgárne sa vyjadrovať a prinášať do školy veci, ktoré by mohli ohroziť mravný vývoj detí a žiakov.

4.4  Prinášať do školy a na akcie organizované školou veci, ktoré by mohli ohroziť jeho zdravie alebo zdravie jeho spolužiakov (napr. zbrane, výbušniny, jedy, nože, drogy), prípadne ich rozptyľovať (napr. nevhodný obrázkový alebo fotografický materiál).

4.5   Nosiť do školy väčšiu sumu peňazí, drahé šperky, karty, omamné látky, alkohol. Škola za prípadnú stratu peňazí a cenných predmetov neručí.

4.6   Počas vyučovania a prestávok mať zapnutý a používať mobilný telefón. Žiak ho nekladie na lavicu a aktivuje ho až po vyučovaní. Pokiaľ žiak nerešpektuje bod 4.6 – učiteľ zoberie mobilný telefón žiakovi a odovzdá ho na riaditeľstve školy. Mobilný telefón sa vráti rodičovi žiaka.

4.7    Počúvať počas vyučovacích hodín walkmany, diskmany, MP 3 prehrávače a pod.

4.8   Vzdialiť sa z budovy a určených priestorov školy v čase vyučovania. Budovu školy môže žiak opustiť len s priepustkou, podpísanou triednym učiteľom alebo iným pedagogickým zamestnancom. Priepustku je žiak povinný pri odchode z budovy školy predložiť dozor konajúcemu učiteľovi.

4.9 Žiakovi je zakázané v priestoroch školy a mimo priestorov školy – akcie organizované mimo triedu požívať energetické a kofeínové nápoje. V prípade prinesenia týchto nápojov do školy, dozorkonajúci učiteľ žiakovi dané nápoje zoberie a odovzdá ich rodičovi, ktorý si ich príde prevziať do školy.

4.10 Žiakovi je zakázané porušovať zásady BOZP.

**5. Dochádzka do školy**

5.1   Vyučovanie a podujatia školy môže žiak vynechať len pre chorobu, lekárom nariadený zákaz dochádzky do školy, mimoriadne nepriaznivé poveternostné podmienky, mimoriadne udalosti v rodine alebo účasť žiaka na súťažiach.

5.2   Triedny učiteľ musí byť informovaný o dôvodoch každej absencie. O uvoľnenie z jednej vyučovacej hodiny žiak požiada vyučujúceho, ale s vedomím triedneho učiteľa.

5.3   Ak sa žiak nemôže zúčastniť na vyučovaní z dôvodov vopred známych, požiada rodič alebo jeho zákonný zástupca písomne o uvoľnenie žiaka z vyučovania. Uvoľniť žiaka z vyučovania, okrem zdravotných dôvodov, môže na základe písomnej žiadosti rodiča, zákonného zástupcu :

* do 2 dní triedny učiteľ,
* od 3 a viac než 5 dní riaditeľ školy po predchádzajúcom odporučení triednym učiteľom.

Žiadosť musí byť doručená v dostatočnom časovom predstihu, aby bolo možné rozhodnúť o jej kladnom/zápornom vybavení, t. j. 5 – 30 dní, v nečakaných prípadoch najmenej 3 dni pre termínom, na ktorý sa žiada o uvoľnenie žiaka. V opačnom prípade bude žiadosť zamietnutá a neúčasť žiaka na vyučovaní považovaná za neospravedlnenú.

5.4 Triedny učiteľ ospravedlní neprítomnosť žiaka na vyučovanie z dôvodu choroby na základe potvrdenia od lekára. Rodič informuje triedneho učiteľa o dôvode neprítomnosti žiaka písomne, telefonicky alebo osobne ihneď v prvý deň jeho neprítomnosti. Žiak je povinný predložiť písomné ospravedlnenie ihneď po návrate do školy, najneskôr do 3 pracovných dní. V prípade, že sa tak nestane, môže triedny učiteľ považovať neprítomnosť žiaka v škole za neospravedlnenú.

5.5 Ak žiak vymešká viac ako 25% všetkých odučených hodín z predmetu, môže mu byť nariadená riaditeľom školy komisionálna skúška z daného predmetu v príslušnom klasifikačnom období. Ak žiak vymešká 50% a viac všetkých odučených hodín z predmetu, môže byť z daného predmetu v príslušnom klasifikačnom období neklasifikovaný. Termín komisionálnej skúšky z daného predmetu určí riaditeľka školy v zmysle platnej legislatívy.

**6. Klasifikácia žiakov**

6.1 Klasifikácia a hodnotenie žiakov je realizovaná v zmysle  Zákona č. 254/2008 Z. z. o výchove a vzdelávaní (školský zákon) a o zmene a doplnení niektorých zákonov v znení neskorších predpisov a na základe metodického pokynu č. 32/2011 na  hodnotenie žiakov s ľahkým stupňom mentálneho postihnutia ISCED – 1 , č. 35/2011 1 na  hodnotenie žiakov so stredným stupňom mentálneho postihnutia ISCED – 1 a na základe metodického pokynu č. 36/2011 na  hodnotenie žiakov s ťažkým a hlbokým stupňom mentálneho postihnutia ISCED – 1.

**7. Výchovné opatrenia**

7.1 Výchovnými opatreniami sú pochvaly, napomenutia, pokarhania a iné opatrenia na posilnenie disciplíny žiakov:

7.1.1 Pochvalu žiakom udeľuje:

* triedny učiteľ,
* riaditeľ školy.

7.1.2 Podľa závažnosti previnenia žiaka možno použiť niektoré z týchto opatrení:

* napomenutie triednym učiteľom,
* pokarhanie triednym učiteľom,
* pokarhanie riaditeľom školy.

.

7.2 Zníženie známky zo správania:

7.2.1 Zníženie známky zo správania na stupeň 2 /uspokojivé/ môže navrhnúť triedny učiteľ za:

* 4 – 7 hodín neospravedlnenej absencie v priebehu jedného polroka (pri neskorých príchodoch žiaka na vyučovanie je postup nasledovný: od štvrtého neskorého príchodu na vyučovanie sa každá ďalšia vyučovacia hodina hodnotí ako neospravedlnená),
* opakované menej závažné porušovanie školského poriadku,
* jednorazové závažné porušenie školského poriadku,
* neospravedlnenú neúčasť na povinnej akcii organizovanej školou počas vyučovania,
* útek zo školy.

7.2.2 Zníženie známky zo správania na stupeň 3/menej uspokojivé/ a 4  /neuspokojivé/ môže navrhnúť triedny učiteľ za:

* 8 – 20 a viac hodín neospravedlnenej absencie v priebehu jedného polroka,
* opakované hrubé porušovanie školského poriadku,
* hrubé, spoločensky závažné porušenie školského poriadku.
* Za dokázanú krádež, falšovanie potvrdení a dokladov a úmyselné poškodzovanie majetku školy.
* Za šikanovanie, vydieranie a iné formy násilia voči spolužiakom.
* Za distribúciu omamných a psychotropných látok a drog.
* Za zámerné narúšanie korektných vzťahov medzi spolužiakmi.

**8. Denná prevádzka a vnútorný režim školy**

8.1 Vyučovanie sa riadi platným rozvrhom hodín, schváleným riaditeľom školy. Vyučovanie sa koná v miestnostiach určených rozvrhom hodín. Zmeny vo výučbe je možné vykonať len so súhlasom riaditeľa školy.

8.2 Časový rozpis vyučovania :

            1. vyučovacia hodina 08.00 - 08. 45

            2. vyučovacia hodina 08.55 - 09.40

            3. vyučovacia hodina 09.50 - 10.35

            4. vyučovacia hodina 10.50 - 11.35

            5. vyučovacia hodina 11.40 - 12.25

            6. vyučovacia hodina 12.30 - 13.10

                Krúžková činnosť 13.30 - 15.30

V ročníkoch na 1.stupni a v triedach pre žiakov B a C variantu je možné vyučovanie v blokoch, pričom je potrebné dodržiavať čas prestávok podľa časového rozpisu vyučovania.

8.3  Režim RC

 8.3.1 Režim sa riadi Vnútorným režimom RC

**9. Vnútorný poriadok pre pedagogických a nepedagogických zamestnancov školy.**

9.1 Vnútorný poriadok pre pedagogických a nepedagogických zamestnancov školy sa riadi Pracovným poriadkom RC Vráble a Organizačným poriadkom školy .

**10. Práva a povinnosti rodičov**

10.1. Zákonný zástupca žiaka má právo byť oboznámený s činnosťou školy, s vnútorným poriadkom školy, dodržiavaním BOZP a  ŠkVP.

10.2. Zákonný zástupca žiaka môže po dohode s triednym učiteľom, riaditeľom školy navštíviť vyučovanie.

10.3. Zákonný zástupca žiaka má právo podať sťažnosť.

10.4 Zákonný zástupca žiaka má povinnosť spolupracovať so školou pri skvalitňovaní výchovného pôsobenia na žiaka, včas ospravedlniť neprítomnosť žiaka na vyučovaní, viesť svoje dieťa k disciplinovanosti a k slušnému správaniu v škole dodržiavaním školského poriadku.

 1.5. Zákonný zástupca má právo informovať sa o výchovno-vyučovacích výsledkoch svojho dieťaťa min. 1x mesačne ( na začiatku mesiaca v deň vyplácania dopravného), kedy sú určené konzultačné hodiny pre rodičov, prípadne kedykoľvek po predchádzajúcom dohovore s príslušným triednym učiteľom, iným učiteľom, riaditeľkou školy.

**11. Záverečné ustanovenia**

11.1   Ruší sa Školský poriadok zo dňa 17.9.2010.

11.2.  Školský poriadok bol prerokovaný a schválený v MZ dňa 24.9.2013 a bol prerokovaný a schválený na PR dňa 25.9.2013, nadobúda účinnosť dňom 26.9.2013.

11.3 Školský poriadok zverejní riaditeľ školy na verejne prístupnom mieste – internetová stránka školy a na školskej chodbe. Preukázateľným spôsobom oboznámi so školským poriadkom zamestnancov, žiakov a rodičov žiakov.

Vráble, 24.9.2013                                                    PhDr. Soňa Šestáková

                                                                                                      riaditeľka školy